Dezbatere publică pentru un nou proiect finanțat din fonduri europene
Administrația comunei Cernica propune crearea unui centru multifuncțional de agrement, sport și cultură
˜ Complexul va fi amenajat pe un teren de 16 hectare din zona Bălăceanca, aflat în proprietatea comunei
Primăria comunei Cernica a organizat miercuri, 22 aprilie 2026, o consultare publică dedicată viitorului proiect „Dezvoltarea infrastructurii de agrement, petrecere a timpului liber, sport și interacțiune socială în comuna Cernica, județul Ilfov”, investiție propusă în cadrul apelului PR BI P7/7.4 & 7.5/1/2025 – Infrastructuri de agrement, timp liber și interacțiune socială/Conservarea și valorificarea patrimoniului și a infrastructurilor culturale din afara zonelor urbane. 
Cristina Nedelcu
Spre deosebire de alte comune din Ilfov, ­Cernica pornește de la un avantaj concret: primăria deține deja în zona Bălăceanca un teren generos, pe care au fost demarate investiții din buget local, iar proiectul european vine să completeze, modernizeze și să extindă din toate punctele de vedere ceea ce există deja.
„Este un proiect destul de amplu pentru dezvoltarea culturală, socială și sportivă a comunei, benefic, și suntem convinși că îl vom implementa. Este un plus pentru comuna noastră. Pe noi ne avantajează faptul că dispunem deja de teren. Dar pentru astfel de oportunități, am avut o gândire de viitor”, ne-a declarat viceprimarul comunei, Florin Vasile, subliniind importanța unor astfel de proiecte și mai ales a fondurilor externe pentru localitate. 

Spațiu public modern pentru agrement și cultură
Conceptul ­prezentat la dezbatere propune crearea unui spațiu public modern care să devină locul de întâlnire al cetățenilor comunei, combinând activități sportive, recreative, culturale și educative, integrat armonios în peisajul verde al zonei. Proiectul este structurat pe două direcții principale, respectiv agrement și sport, precum și cultură, iar toate funcțiunile sunt gândite pentru utilizare de către toate categoriile de vârstă, de la copii mici până la vârstnici.
Componenta culturală este reprezentată de un teatru de vară în aer liber, cu scenă deschisă pe platformă din materiale durabile și gradene pentru public, destinat spectacolelor, proiecțiilor, activităților educative și evenimentelor culturale ale comunității. Alături de acesta, sunt prevăzute o zonă expozițională în aer liber, unde pot fi organizate expoziții ale artiștilor locali, târguri de produse tradiționale, festivaluri ale apicultorilor sau orice alt tip de eveniment comunitar și o zonă de socializare cu mese de șah, sub pergole. Clădirea administrativă va include o mini-bibliotecă, precum și săli multifuncționale unde copiii pot desfășura activități școlare sau extrașcolare, unde pot fi organizate ateliere tematice și unde, la nevoie, tatami-urile pot transforma spațiul într-o sală de antrenament pentru arte marțiale.
Componenta de agrement și sport este la fel de bogată: piste de alergare din materiale inovatoare cu amprentă redusă de carbon, un amestec de plută cu același efect de amortizare ca tartanul, dar mult mai prietenos cu mediul, piste dedicate bicicliștilor care urmează perimetrul zonei pentru a maximiza lungimea traseului fără a interfera cu pietonii, terenuri multisport cu gazon sintetic și iluminat pentru fotbal, tenis cu piciorul, baschet și handbal, zone de fitness în aer liber pentru adulți și copii, locuri de joacă cu suprafețe elastice din tartan sau cauciuc antitraumă, mese de tenis de masă, o zonă de picnic concepută ca un spațiu relaxat și liniștit, fără grătare, și o piscină descoperită, prevăzută cu posibilitatea de a fi echipată ulterior cu un sistem de balon retractabil pentru utilizare și în sezonul rece. Un element distinctiv față de alte proiecte similare este o grădină multisenzorială, cu plante aromatice și specii aclimatizate, gândită inclusiv ca spațiu terapeutic pentru copii și persoane cu dizabilități sau probleme de sănătate, pe principiul terapiei prin contact cu natura. Alături de aceasta, sunt prevăzute spații tematice educative cu funcțiuni de învățare interactivă în aer liber, destinate în principal copiilor și tinerilor. Întreaga zonă va fi acoperită cu vegetație prin plantări de arbori, amenajări peisagistice și gazon cu sistem de irigații automat, completate de iluminat inteligent eficient energetic și supraveghere video.

Cetățenii, rugați să se implice și să vină cu sugestii
Un element esențial al consultării îl reprezintă chestionarul pus la dispoziția cetățenilor atât în format fizic, cât și online. Documentul face parte integrantă din cererea de finanțare, iar implicarea locuitorilor sporește direct punctajul obținut în competiția pentru fonduri, finanțarea din cadrul apelului PR BI fiind dedicată exclusiv comunelor din județul Ilfov și Consiliului Județean, ceea ce elimină concurența cu municipiile sau cu Bucureștiul. Termenul limită de depunere a proiectului este 11 iunie 2026, motiv pentru care echipa de consultanță a solicitat cetățenilor să transmită sugestii pentru ca datele să poată fi centralizate și incluse în documentația tehnică finală.
Dezbaterea de la Cernica a generat un dialog viu și propuneri concrete din partea celor prezenți. Directorul Clubului Sportiv Cernica, care a participat alături de președinții Federației Române de ­Baseball și Softball, a propus includerea a două terenuri de Baseball 5, o disciplină de tip streetball în plină expansiune globală, la care România se află pe locul 5 în Europa și în lume, sport mixt jucat în echipe de 5 persoane, cu dimensiuni de teren de 21x21 metri, compatibile cu suprafața propusă pentru complex. Reprezentanții federației au oferit să aducă la ­Cernica competiții naționale și, eventual, europene, cantonamente ale echipei naționale și activități de inițiere pentru copiii din localitate, în cadrul unui parteneriat formal cu primăria. A fost ridicată și posibilitatea dotării sălii multifuncționale cu tatami pentru secțiile de arte marțiale, karate și alte discipline, spațiul urmând să poată fi folosit alternativ ca sală de antrenament și ca sală de concurs. S-a discutat totodată despre potențialul piscinei ca bază de antrenament, știut fiind că un înotător de performanță din comună ar putea să se antreneze acolo. Cetățenii au mai sugerat organizarea de concursuri anuale de atletism sau ciclism care să valorifice infrastructura nou creată și să atragă participanți din întregul județ, precum și posibilitatea ca terenul multisport să fie echipat cu un balon retractabil pentru utilizare pe tot parcursul anului.
Prezentarea proiectului împreună cu chestionarul de consultare publică sunt publicate pe site-ul și pagina de ­Facebook ale Primăriei Comunei Cernica. Sugestiile transmise în comentariile online vor fi centralizate și analizate alături de cele din chestionar, contribuind la conturarea versiunii finale a proiectului. Locuitorii comunei sunt invitați să se implice activ în această perioadă și să contribuie la construirea unui centru de agrement care să răspundă nevoilor reale ale tuturor.